«Бжэ зэIухахэм я махуэхэр»
КъБКъУ-м мы махуэхэм щокIуэкI еджапIэ нэхъыщхьэм и унафэщIхэмрэ абы щIэтIысхьэну хуейхэмрэ а зэхуэзэхэр. «Бжэ зэIухахэм я махуэхэр» фIэщыгъэр зиIэ а зэIущIэхэм йокIуалIэ ныбжьы-щIэхэм я адэ-анэхэри. Абыхэм папщIэ университетым къыщызэрагъэпэщ зэпсэлъэныгъэ зэхуэмыдэхэр, хьэщIэхэм еджапIэм зыщрагъэплъыхь, къудамэхэм я унафэщIхэм, егъэджакIуэхэм яхуозэ.
Университетым и пресс-IэнатIэм и лэжьакIуэ Солгаловэ Наталье хъыбар къызэрыдигъэщIамкIэ, лэжьыгъэр япэу щаублащ КъБКъУ-м ТхыдэмкIэ, филологиемрэ СМИ-мкIэ и институтым (ИИФиСМИ). Темыркъан Хьэту и цIэр зезыхьэ Щэнхабзэ центрым адэ-анэхэмрэ ныбжьыщIэхэмрэ щахуэзащ институтым и егъэджакIуэхэм. ИИФиСМИ-м и унафэщI Тэмазэ Муслъим зэIущIэр къыщызэIуихым къыхигъэщащ къыхахыну IэщIагъэм ныбжьыщIэхэр зэрегупсысыпхъэр, абы и лъэныкъуэкIи зи пашэ институтым иIэ унэтIыныгъэхэм гу лъаригъэтащ.
— Ди университетыр ядолажьэ къэралым и еджапIэ нэхъыщхьэ куэдым, пщIэ зиIэ IуэхущIапIэхэм. Къапщтэмэ, ди студентхэм практикэ щагъуэт Къэрал Эрмитажым, абыхэм лекцэ купщIафIэхэм къахуоджэ Санкт-Петербург къалэм и музей цIэрыIуэхэм щылажьэ IэщIагъэлIхэр, — жиIащ Тэмазэм. — Ди институтыр къыхэфх, абы щIэныгъэ куу зэрыщывгъуэтыфынум шэч къытевмыхьэ.
Филологие унэтIыныгъэм ныбжьыщIэхэм яхутепсэлъыхьащ университетым инджылызыбзэмкIэ и кафедрэм и унафэщI Чым Рашад. Абы къызэрилъытэмкIэ, бзэ щIэныгъэм цIыхухэр зэрешалIэ, абыхэм я лъэпкъ щэнхабзэхэр зэпещIэ.
НыбжьыщIэхэм зыхуагъазэу зэIущIэм къыщыпсэлъащ КъБКъУ-м и ТВ-м и унафэщI Лисеев Роман, ИИФиСМИ-м и студсоветым, профсоюз зэгухьэныгъэм и пашэхэу Уэзрокъуэ Сонярэ ХьэIупщы Елдаррэ. ХьэщIэхэм я гукъыдэжыр къаIэтащ КъБКъУ-м и КВН гупым хэтхэм, апхуэдэу Кулиев Къайсын и усэхэм къахуеджащ Судан къэралым къикIауэ университетым щеджэ Адамиз Исмаил Амир.
ЗэIущIэм и кIэухыу ныбжьыщIэхэмрэ абыхэм я адэ-анэхэмрэ зыщрагъэплъыхьащ адыгэ, балъкъэр, урыс лъэпкъхэм я щэнхабзэ центрхэм. ХьэщIэхэм ящыщ дэтхэнэми фэеплъ саугъэтхэр иратащ.
КЪАРДЭН Маритэ.
